Na međunarodnom sajmu automobila u Ženevi koji počinje 3. ožujka, Rimac Automobili će predstaviti svoj električni hiperautomobil Concept_One.

Concept_One ima četiri električna motora, od kojih je svaki povezan s jednim kotačem, koji su smješteni na središnjem dijelu obje osovine. Naime, arhitektura ovog vozila je u usporedbi s tradicionalnim automobilima s motorom na unutarnje izgaranje radikalno drugačija.

Rimac Concept_One is an All-Electric Supercar Ready for the Road https://t.co/qr0PeWzB2g pic.twitter.com/nQ70LVxOeV — Por Homme (@porhomme) February 23, 2016

S pogonskim sklopom koji raspolaže s 1088 KS i 1600 Nm okretnog momenta, sustav Rimac All Wheel Torque Vectoring (R-AWTV), razvijen u tvrtki Rimac Automobili za Concept One, izračunava optimalni moment koji prenosi na svaki pojedini kotač.

R_AWTV koristi inoformacije dobivene od senzora koji su strateški pozicionirani na šasiji automobila te preračunava distribuciju okretnog momenta za svaki pojedini kotač. Na taj način se zasebnim kontroliranjem svakog električnog motora postiže veća fleksibilnost i upravljivost automobila.

Concept One ima baterijski sustav s 8450 ćelija, koje su pojedinačno nadzirane i kojima se upravlja preko kućnog kontrolnog modula, a sustav prilikom ubrzanja može isporučiti 1 MW snage. Dva stražnja električna motora su opremljena mjenjačem s dvostrukom spojkom s dvije brzine.

Međutim, Concept One može se cijelo vrijeme voziti u jednoj brzini jer čak i tada raspolaže s dovoljno momenta od većine sportskih automobila. Da se radi o vrhunskom trkaćem automobilu govori podatak o ubrzanju – naime Concept_One od 0-100 km stiže za 2,6 sekundi, od 0-200 za 6,2 sekundi, a od i do 300 km/h za nevjerojatnih 14,2 sekundi. Concept One dostiže maksimalnu brzinu od 335 km/h.

Vozač može izabrati između četiri modula vožnje: comfort, control, track i drift moda, dočim je potonji namijenjen za trkaće staze. Za zaustavljanje automobila tu su keramičke kočnice, a regenerativnim kočenjem predviđeno je apsorbiranje do 400 kilovata.